# Beowulf (Wyatt)/Beowulf 35

XXXV.
2460Gewīteð þonne on sealman, sorh-lēoð gæleð ān æfter ānum; þūhte him eall tō rūm, wongas ond wīc-stede. Swā Wedra helm æfter Herebealde heortan sorge weallinde wæg; wihte ne meahte 2465on ðām feorh-bonan fǣghðe gebētan; nē ðȳ ǣr hē þone heaðorinc hatian ne meahte lāðum dǣdum, þēah him lēof ne wæs. Hē ðā mid þǣre sorhge, þe him sīo sār belamp, gum-drēam ofgeaf, Godes lēoht gecēas; ​2470eaferum lǣfde, swā dēð ēadig mon, lond ond lēod-byrig, þā hē of līfe gewāt. Þā *wæs synn ond sacu Swēona ond Gēata,Fol. 185a. ofer [w]īd wæter wrōht gemǣne, here-nīð hearda, syððan Hr¯wðel swealt; 2475oððe him Ongenðēowes eaferan Wǣran frome, fyrd-hwate, frēode ne woldon ofer heafo healdan, ac ymb Hreosnabeorh eatolne inwit-scear oft gefremedon. Þæt mǣg-wine mīne gewrǣcan, 2480fǣhðe ond fyrene, swā hyt gefrǣge wæs, þēah ðe ōðer his ealdre gebohte, heardan cēape; Hǣðcynne wearð, Gēata dryhtne, gūð onsǣge. Þā ic on morgne gefrægn mǣg ōðerne 2485billes ecgum on bonan stǣlan, þǣr Ongenþēow Eofores nīosað; gūð-helm tōglād, gomela Scylfing hrēas [heoro-]blāc; hond gemunde fǣhðo genōge, feorh-sweng ne oftēah. 2490Ic him þā māðmas, þe hē mē sealde, geald æt gūðe, swa mē gifeðe wæs, lēohtan sweorde; hē mē lond forgeaf, eard, ēðel-wyn. Næs him ǣnig þearf, þæt hē tō Gifðum, oððe tō Gār-Denum, 2495oððe in Swīo-rīce, sēcean þurfe *wyrsan wīg-frecan, weorðe gecȳpan;Fol. 185b. symle ic him on fēðan beforan wolde, ​āna on orde, ond swā to aldre sceall sæcce fremman, þenden þis sweord þolað, 2500þæt mec ǣr ond sīð oft gelǣste, syððan ic for dugeðum Dæghrefne wearð tō hand-bonan, Hūga cempan. Nalles hē ðā frætwe Frēs-cyning[e], brēost-weorðunge, bringan mōste, 2505ac in campe gecrong cumbles hyrde, æþeling on elne; ne wæs ecg bona, ac him hilde-grāp heortan wylmas, bān-hūs gebræc. Nū sceall billes ecg, hond ond heard sweord, ymb hord wīgan.̦” 2510Bēowulf maðelode, bēot-wordum spræc, nīehstan sīðe: “Ic genēðde fela gūða on geogoðe; gyt ic wylle, frōd folces weard, fǣhðe sēcan, mǣrðum fremman, gif mec se mān-sceaða 2515 of eorð-sele ūt gesēceð.” Gegrētte ðā gumena gehwylcne, hwate helm-berend, hindeman sīðe, swǣse gesīðas: “Nolde ic sweord beran, wǣpen tō wyrme, *gif ic wiste hūFol. l86a. 2520wið ðām āglǣcean elles meahte gylpe wiðgrīpan, swā ic gīo wið Grendle dyde; ac ic ðǣr heaðu-fȳres hātes wēne, [o]reðes ond attres; forðon ic mē on hafu ​bord ond byrnan. Nelle ic beorges weard 2525oferflēon fōtes trem, ac unc sceal weorðan æt wealle, swā unc wyrd getēoð, Metod manna gehwæs. Ic eom on mōde from, þæt ic wið þone gūð-flogan gylp ofersitte. Gebīde gē on beorge byrnum werede, 2530secgas on searwum, hwæðer sēl mæge æfter wæl-rǣse wunde gedȳgan uncer twēga. Nis þæt ēower sīð, ne gemet mannes nefn[e] mīn ānes, þæt hē wið āglǣcean eofoðo dǣle 2535eorl-scype efne. Ic mid elne sceall gold gegangan, oððe gūð nimeð, feorh-bealu frēcne, frēan ēowerne.” Ārās ðā bī ronde rōf ōretta, heard under helme, hioro-sercean bær 2540under stān-cleofu, strengo getrūwode ānes mannes; ne bið swylc earges sīð. Geseah ðā be wealle, *sē ðe worna fela,Fol. 186b. gum-cystum gōd, gūða gedīgde, hilde-hlemma, þonne hnitan fēðan, 2545sto[n]dan stān-bogan, strēam ūt þonan brecan of beorge; wæs þǣre burnan wælm heaðo-fȳrum hāt; ne meahte horde nēah unbyrnende  ǣnige hwīle dēop gedȳgan for dracan lēge. ​2550Lēt ðā of brēostum, ðā hē gebolgen wæs, Weder-Gēata lēod word ūt faran, stearc-heort styrmde; stefn in becōm heaðo-torht hlynnan under hārne stān; hete wæs onhrēred, hord-weard oncnīow 2555mannes reorde; næs ðǣr māra fyrst frēode tō friclan. From ǣrest cwōm oruð āglǣcean ūt of stāne, hāt hilde-swāt; hrūse dynede. Biorn under beorge bord-rand onswāf 2560wið ðām gryre-gieste, Gēata dryhten; ðā wæs hring-bogan heorte gefȳsed sæcce tō sēceanne. Sweord ǣr gebrǣd gōd gūð-cyning, gomele lāfe, ecgum unslaw; ǣghwæðrum wæs 2565bealo-hycgendra *brōga fram ōðrum.Fol. 187a. Stīð-mōd gestōd wið stēapne rond winia bealdor, ðā se wyrm gebēah snūde tōsomne; hē on searwum bād. Gewāt ðā byrnende gebogen scrīðan, 2570tō gescipe scyndan. Scyld wel gebearg līfe ond līce lǣssan hwīle mǣrum þēodne, þonne his myne sōhte, ðǣr hē þȳ fyrste forman dōgore wealdan mōste, swā him wyrd ne gescrāf 2575hrēð æt hilde. Hond ūp ābrǣd ​Gēata dryhten, gryre-fāhne slōh incge lāfe, þæt sīo ecg gewāc brūn on bāne, bāt unswīðor, þonne his ðīod-cyning þearfe hæfde, 2580bysigum gebǣded. Þā wæs beorges weard æfter heaðu-swenge on hrēoum mōde, wearp wæl-fyre; wīde sprungon hilde-lēoman. Hrēð-sigora ne gealp gold-wine Gēata; gūð-bill geswāc 2585nacod æt nīðe, swā hyt nō sceolde, īren ǣr-gōd. Ne wǣs þǣt ēðe sīð, þǣt se mǣra maga Ecgðēowes grund-wong þone ofgyfan wolde; sceolde [ofer] willan wīc eardian 2590elles hwergen, swā *sceal ǣghwylc monFol. 187b. ālǣtan lǣen-dagas. Næs ðā long tō ðon, þæt ðā āglǣcean hȳ eft gemētton. Hyrte hyne hord-weard, hreðer ǣðme wēoll, nīwan stefne; nearo ðrōwode 2595fȳre befongen, sē ðe ǣr folce wēold. Nealles him on hēape hand-gesteallan, æðelinga bearn, ymbe gestōdon hilde-cystum, ac hȳ on holt bugon ealdre burgan. Hiora in ānum wēoll 2600sefa wið sorgum; sibb ǣfre ne mæg wiht onwendan, þām ðe wel þenceð.
* ↑ 2473. MS. defective at corner.
* ↑ 2478. MS. ‘ge ge fremedon.’ Cf. ll. 986 (see note), 2383.
* ↑ 2486. Grein ‘niosade’; but cf. ll. 1923, 1928, etc.
* ↑ 2488. No gap in MS. Grein’s emendation.
* ↑ 2503. MS. ‘frescyning.’
* ↑ 2505. MS. ‘cempan.’
* ↑ 2514. Kemble ‘mǣrðo,’ supported by Bugge on the analogy of ll. 2134, 2645. But the argument from analogy may be pushed too far, and it is even possible that fremman is intrans., as in l. 1003.
* ↑ 2523. MS. ‘reðes ⁊hattres’; Heyne ‘rēðes and-hāttres,’ fierce heat coming against one. Grein’s emendation in text. Cf. l. 2557.
* ↑ 2525. This line is metrically deficient. Ettmüller ‘[fēond] oferflēon’ (so Grein), but this still leaves the second half-line defective. Heyne considers that the second half-line is wanting, and supplies fēond unhȳre.
* ↑ 2533. MS. defective at edge.
* ↑ 2534. MS. ‘wat.’
* ↑ 2545. MS. ‘stodan.’
* ↑ 2564. MS. ‘un/glaw.’ “A letter erased between l and a in glaw: that it was e is not quite certain.”—Z. As there is all the appearance of an uncompleted alteration, I have adopted Bugge’s emendation.
* ↑ 2570. MS. ‘ḡ scipe.’ Heyne adopts Mūllenhoff’s emendation, ‘scrīðan tō,/gescīfe scyndan,’ shoving himself, advancing, which the latter' bases on a gloss, “per praeceps, niðerscife [?], marg. niðerscēotende” (Haupt ix. 468 b).
* ↑ 2577. MS. ‘incgelafe.’ Thorpe ‘Incges’; cf. “Ing,” King of the East-Danes (Rune-poem 67), and “Ing-wine” in this poem.
* ↑ 2589. No gap in MS. Rieger ‘ofer willan’ (cf. l. 2409); Grein ‘wyrmes willan’ (cf. l. 3077).
* ↑ 2596. MS. ‘heand.’